የፈረንጁን ዓለም በይበልጥ እልህ እያስያዘ የሚያናድዳቸው የስፖርት ዓይነት የረጅም ርቀት ሩጫ ነው። የረጅም ርቀት ሩጫ የግለሰቦችን ብሎም የሕዝቦችን ኢቮሊሽናዊ የበላይነትና ጥንካሬ ያሳያል ብለው ያምኑ ስለነበር ከጥቂት ዓመታት በፊት “ጥቁር ለረጅም ርቀት ሩጫ ብቃት የለውም፡ እኛ ምርጦቹ ነጮች ነን የበላይነቱን የያዝነው” የሚል ደረቅ ፍልስፍና ነበራቸው። በጊዜው የቼክ፣ የፊንላንድ፣ የእንግሊዝ ወይም የጣሊያን የረጅም ርቀት ሯጮች አሸናፊዎች ስለነበሩ። አሁን ግን ኢትዮጵያውያንና ኪኒያውያን የበላይነቱን ስለያዙ ፍልስፍናቸው ሁሉ ውድቅ ሆነ፣ ይህም አናደዳቸው። ጥቁር ሕዝቦች የበላይነቱን ስለያዙ “እኛ እንበልጣለን” እያሉ ሌላውን ሲያንቋሽሹ ተሰምቶም ታይቶም አይታወቅም። በ1968 የሚክሲኮው ኦሎምፒክስ ወቅት “Black power” ብለው እጆቻቸውን አንስተው የነበሩት ጥቁር አሜሪካውያን ሁኔታው የጊዜውን የአፓርታይድ ሥርዓት ጭቆና ያንጸባርቅ ስለነበር ነበር ለዚያ ያበቃቸው።
